b"\n_START_ARTICLE_\nIsabella (John Everett)\n_START_PARAGRAPH_\nIsabella \xc3\xa9s un oli sobre llen\xc3\xa7 de John Everett Millais (1848-49),que es troba a Liverpool, a la Walker Art Regne Unitt Gallery.\n_START_SECTION_\nSimbolisme ocult?\n_START_PARAGRAPH_\nAquesta obra il\xc2\xb7lustra un episodi d'un poema de John Keats que descriu la relaci\xc3\xb3 clandestina d'Isabella -la donzella del vestit gris- i Lorenzo, el servent que resta dempeus darrere seu._NEWLINE_Els germans de la noia, asseguts al davant, han advertit el tracte amor\xc3\xb3s dels joves i responen amb mirades furibundes i gests violents: el que trobem en primer terme etziba una puntada de peu al gos, ensems que trenca amb r\xc3\xa0bia una nou. Ells ja tenen emparaulat el casament de la germana amb el ric cavaller que, gentilment, ofereix una taronja tallada a la noia -que no \xc3\xa9s sin\xc3\xb3 una premonici\xc3\xb3 del que s'esdevindr\xc3\xa0 m\xc3\xa9s tard: la mort de Lorenzo decapitat a mans dels germans._NEWLINE_La representaci\xc3\xb3 \xc3\xa9s fidel al poema, per\xc3\xb2 un estudi recent ha tret a la llum un nou i ins\xc3\xb2lit contingut. Una conservadora del Tate Britain ha publicat la tesi que la cama al\xc3\xa7ada del germ\xc3\xa0, aix\xc3\xad com l'ombra que projecta el trencanous sobre la taula -just a l'entrecuix de l'home- s\xc3\xb3n s\xc3\xadmbols f\xc3\xa0l\xc2\xb7lics. Observa tamb\xc3\xa9 que el sucre abocat sobre la taula, al costat de l'ombra, representa una ejaculaci\xc3\xb3._NEWLINE_Alguns cr\xc3\xadtics han respost que aquestes observacions s\xc3\xb3n fruit de l'h\xc3\xa0bit de fer interpretacions freudianes en l'art; d'altres admeten que les refer\xc3\xa8ncies sexuals s\xc3\xb3n evidents. Si s'haguessin advertit en el seu moment, l'obra hauria sacsejat de manera escandalosa la moral victoriana. Per\xc3\xb2 Millais va ser tan auda\xc3\xa7 com per mofar-se de la seva pr\xc3\xb2pia societat."